 Igbo sị na ọ na-abụ dike leghachi anya azụ ebe ọ malitere kpaba ike, ọ jaa onwe ya ike; maka na ihe e mèrè mete ya mma na-adị mma ítò, tòté ya mma.  Ọ kpọtụrụ akpọtụ nnọọ ma zụọ azụọ nisi ngwụcha izu ụka gara aga nEbenatọ dị nokpuru ọchịchị Nnewi South nke steeti Anambra, dịka nwa amadi mbụ nobodo ahụ na gburugbúrù ya ruru nogoogo ọkammụta, bụ Ọkammụta Sam Ụzọchukwu mèrùbèrè oke mmemme atọ notù ụbọchị, bụ mmemme ncheta ọgbụgba ahọ iri ise ya na oriakụ ya bụ Lọọlọ Grace Ụzọchukwu jìrì biri, mmemme igùzòbe òtù enyemaka nkwàdo agụmakwụkwọ, na mmemme iweputa akwụkwọ nkọwa onwe ọhụụ o dèrè bànyere onwe ya, bụ nke nwa bèkee kpọrọ autobiography.Oke mmemme ahụ, bụ nke weere ọnọdụ nụlọ obibi ọkammụta ahụ bụ nke dọtara imirikiti ụmụafọ obodo ahụ, nakwa ọtụtụ ndị ọzọ sitere ebe dị iche iche na steeti Anambra na mpụga ya, wee bịa ịsòrò ya na ezi na ụlọ ya ñụrịa.Na nkenke okwuchukwu ya nòfùfè nrò pụrụ iche a chịkọbara bànyere mmemme ahụ, bụ nke weere ọnọdụ nụlọ ụka St. Matthews Catholic Church dị nEbenatọ; onyeisi ụkà Katọliikì na Dayọsiisi Nnewi, bụ Bishọọpụ Ọdịlị Okeke kọwàrà alụmdiwunye dịka ihe Chineke onwe ya jiri aka ya kwàdo, ma sị na ọ bụ ọnụnọ Chineke nezinụlọ, ya na ntụkwàsị obi na nnagide netiti di na nwunyè na-eme ka ezinụlọ na mbikọ nwoke na nwunye ya gaa nke ọma, dị nudo, ma nọtekwa aka. Ọ sịkwazị na ọ bụ enweghị ihe ndị a nezinụlọ na-eme ọtụtụ alụụdiwunye ejighị anọte aka, wee kpọụ afọ nala.Ka ọ na-ekèle Chineke maka ndụ dị na nwunye ahụ na ụmụ ha, ya bụ nnukwu onyeozi Chineke kpọkùrù ha ka jisie ike ninwe ntụkwàsị obi na mmụọ nnagide, ọbụnadị dịka ọ kpọkùrù ọtụtụ ezinụlọ ka ha ñòmie ezi akparamagwa ndị ahụ, ma kwekwa ka Chineke wère ọnọdụ nezinụlọ ahụ, iji mee ka alụmdiwunye ha bụrụ sọ ụtọ ma nọtèkwa aka.Oge ọ na-egbuchàpụrụ Ọkammụta Ụzọchukwu maka ogoogo o rùgòrò nagụmakwụkwọ nakwa ihe dị iche iche o mepụtagoro na ngalaba mmụta, Bishọọpụ Okeke bùnyèkwara ya bụ agụnwoke ụkpa ekele maka ịhụta mkpa ọ dị na ọ ga-enyeghàchikwa gburugburu ya, site niguzobe òtù nkwado agụmakwụkwọ ahụ, iji nyere ndị enweghị onye ga-azụ ha aka ịga nihu nagụmakwụkwọ ha, ọ kachasị nogo mmụta dị elu. Ọ kpọkùzịkwara ndị ọzọ bụ ndị aka ji àkụ ka ha ñomie ụdịrị ọmarịcha afọ òfùfò ahụ, site niji akụnụba ha jeere Chineke na mmadụ ozi.Nokwu nke, oke mmadụ ahụ bụ isi a hụrụ kwaba okpu na mmemme ahụ, bụ Ọkammụta Sam Ụzọchukwu, bụkwa onye mbụ ruru nogoogo ọkammụta na mpaghara Mbabese niile Ebenatọ, Ezinifite, Akwaihedị, Ọsụmenyi na Ụtụ kwùrù na ndụ ya niile jupụtara nakụkọ ọgbụgba àmà, ma e leghàchi anya ebe na otu o siri màlite. O kelekwazịrị Chineke maka ihe ọ rụrụ na ndụ ya na ezinụlọ ya.Dịka o siri kwuo, ihe abụọ kpaliri mmụọ ya o jiri guzobe òtù nkwado agụmakụkwọ ahụ, bụ nke ọ kpọrọ Prof. Sam Uzochukwu Tertiary Education Foundation bụ 1 mmasị ya inyeghachi gburugburu ya, nihi na ya onwe ya ritàrà úrù nọtụtụ ohere agụmakwụkwọ nefù na enyemaka ndị ọzọ dị otu ahụ noge nke ya, malite nogo Praịma wee ruo ka ọ gụchara mahadum ya; ya nà 2 mmasị ya iwechighàtà ùgwù na ọnọdụ dị ebube obodo ya bụ Ebenatọ nwèrè noge mbụ, site nịbụ obodo mbụ na mpaghara Mbanese ahụ nwere onye nkuzi a zụrụ àzụ, onye mbụ gụchara mahadum, dọkịta bekee, nakwa ọkammụta mbụ bụ ya onwe ya.O mere ka a mara na ịkwàlite ọnọdụ mmụta abụghị naanị ọrụ dịịrị gọọmenti ma ọ bụ otù onye, ma kpọkuzie ndị ọzọ Chineke jiri akụnụba gọzie, ya na ndị òtù dị iche iche ka kwàdo ụdị ọmarịcha atụmatụ dị otu ahụ, iji mee ka ụmụaka maara akwụkwọ mana ha enweghị onye nkwàdo nwee ike ịgụ akwụkwọ, ọbụnadị ruo nogoogo mahadum.Nokwu ọ gwàrà ndn nta akụkọ, nwa mbụ ọkammụta Ụzọchukwu, bụ Maazị Emeka Ụzọchukwu kọwàra nnà ya dịka agụnwoke, kọwaa nne ya dịka agụnwaanyị, ma sịkwa na ihe mmemme niile ahụ màgbùrù onwe ya, nihi na nke ọbụla nime ya nwèchàra ihe mmụta dị na ya.Ka ọ na-akpọpụtasị ezi akparamagwa dị iche iche ọ mụtara site nalụmdiwunye nne na nna ya kemgbe ahọ ole gara aga, Maazị Ụzọchukwu kwere nkwà na ya ga-eso nzọ-ụkwụ ha, ma gosipụtakwa ezi olileanya o nwere na bụ òtù nkwado agụmakwụkwọ ọhụụ nna ya gùzòbèrè ga-ehi ụdụ, mịta mkpụrụ a tụrụ anya naka ya, ma nwekwa ezi mmetụta zuru òkè na ndụ ụmụ mmadụ nakwa mpaghara ahụ niile, dịka ọ bụ ebumnobi e jiri guzobe ya.Tupuu ụbọchị mmemme ahụ kpọnkwem, e buru ụzọ chịkọbara ndị ntorobịa sitere mpagara ime ogbe dị iche iche nEbenatọ asọmpi egwu ekere naha ọkammụta Sam Ụzọchukwu, bụkwa nke ndị mpaghara Uhuala nwetara mmeri na ya, site niji ọkpụ atọ wee gbalaa ndị Amakọm ikè elu, we sịkwa ha ladị mma, oge ha gbara egbe buru ọ laa.Dịka akwụkwọ nkọwa onwe ọhụụ ahụ, nke a kpọrọ A Single Palmnut siri kọwaa, a mụrụ Ọkammụta Samuel Udeziligbo Ụzọchukwu nye Maazị Alfred na Elizabeth Ụzọchukwu nahọ 1940. O deela ma bipụta ọtụtụ akwụkwọ dị iche iche, ma jiekwa ọtụtụ ọkwa, ma na ngalaba mmụta ma na ngalaba ndị ọzọ dị iche iche. 